Papersnake/gushiwen huggingface dataset:
归舟至金山阻风五日
查有新（清代）

闻说上流江水恶，无数行舟波中落。到眼惊看骇浪奔，恍忽鲸中与鼍作。

连朝况遇打头风，雪浪如山噤舵工。长樯铁鹿沙滩驻，后榜前艘语不通。

忽来猛雨如飞砮，疑有斗蛟空际舞。不辨风声与水声，但讶前峰拔老树。

有时雨止总风狂，鹢首滔滔接混茫。似忌客行贪利涉，天公作意阻归航。

五夜洪涛堆裹宿，雨著箬篷纷渗漉。频移卧具不成眠，差幸停船无倾覆。

石尤小缓辑能移，遥见堤边农妇悲。群说圩田秧再插，今番水涨又无涯。
自感二首
叶茵（宋代）

未险先藜杖，逢亭便小留。
今番已非昔，后去可能游。
剡县次韵张兼
陈著（宋代）

停棹即阶除，空明一镜如。飞毫僵庶可，吐句走灵舒。

闹里自静僵，公馀相起居。爱君情款密，裨我事迂疏。

念念民租少，言言郡计虚。入林难即鹿，竭泽恐无鱼。

立政谙平实，行符审疾徐。亟牛且鸡汁，服骥偶盐车。

斟酌黄流瓒，流连翠织裾。务滋桃李种，首事草茅锄。

愿却辛毗子，同商隽永书。溪山万宝藏，穹壤一蘧庐。

吟吻馋供茗，官庖贵买蔬。尘劳资洗濯，技痒互爬梳。

生活侵韩贾，襟期听耳馀。雪舟如兴尽，共此复谁欤。
万年欢（上元）
胡浩然（唐代）

灯月交光，渐轻风布暖，先到南国。罗绮娇容，十里绛纱笼烛。花国惊郎醉目。有多少、佳人如玉。春衫袂，整整齐齐，内家新样妆束。

欢情未足。更兰谩勾牵旧恨，萦乱心曲。怅望归期，应是紫姑频卜。暗想双眉对蹙。断弦待、鸾胶重续。休迷恋，野草闲花，凤箫人在金谷。
驻马听·雕鞍成谩驻
佚名（宋代）

雕鞍成谩驻。望断也不归，院深天暮。倚遍旧日，曾共凭肩门户。踏青何处所，想醉拍、春衫歌舞。征旆举。一步红尘，一步回顾。行行愁独语。想媚容、今宵怨郎不住。来为相思苦。又空将愁去。人生无定据。叹後会、不知何处。愁万缕。仗东风、和泪吹与。
炙背
项安世（宋代）

偻坐前檐曝午曦，一襟和暖似春时。
无因和共田夫比，直献君王更不疑。
自零口夜至渭南县作
强至（宋代）

月黑征途暗，羸驹傍险行。
村遥微认火，县近忽闻更。
落寞殊乡意，喧啾小市声。
故园流水在，想像见冰清。
舟山感旧四首 其三
张煌言（明代）

江皋烽尽烬犹红，猎火岿然满故宫。楼阁总随蜃气散，鼓鼙迸故角声空。

田横岛上凄凉月，杜若洲前零落风。翘首灵光何处是，五云应复捧南中？
水调歌头
石孝友（宋代）

高情邈云汉，长揖谢君侯。脱遗轩冕，簸弄泉石下清幽。心契匡轩猿鹤，泪染固陵松柏，一衲且蒙头。风月感平发，魂梦绕神州。

漾一叶，横孤管，去来休。琵琶亭畔，正是枫叶荻花秋。占检诗囊酒碗，抬贴舞裀歌扇，收尽两眉愁。回望碧云合，相伴赤松游。
送大司空曹葆素予告驰驿还里二首 其一
毕自严（明代）

桃花潭水怅分襟，宦海谁能不陆沈。老我秋风徒忆鲙，多君逸兴蚤抽簪。

玄圭正听星辰履，白社俄分烟月心。万古青齐青未了，几时把臂共探寻。
郊外
孙元衡（清代）

出门尘事少，原野自逍遥。鱼跃池还静，莺啼花更娇。

短章惟诵酒，长啸可迎潮。最爱茄冬树，标青上碧霄。
浪淘沙 其二 题嘉定江伊人《海天吟啸图》
黄钧宰（清代）

千古几词雄，把卷临风。铜琶铁板大江东。只恐夜深星斗落，惊却蛟龙。

我亦喜雕虫，莫问穷通。仙人招手碧云中，十二万年心不死，海阔天空。
多景楼眺望
陈郁（宋代）

江淮万里天，历历在楼前。
对景独登览，因思几变迁。
云横秋水外，鸟度夕阳边。
倦倚阑干北。令人思黯然。
空山吟十咏有序 其九 清源洞
王渐逵（明代）

源头清彻浩无涯，西岸蒸桃染绛霞。岩外风尘浑不到，莫将流滓腻飞花。
次韵提舶见招
王十朋（宋代）

江梅初破一阳天，诗句清新欲斗妍。呼我同来饮文字，定扶衰病到尊前。
龙山纪游十首 其七
孔毓玑（清代）

行行耒憩洗心亭，楹外仙人迹已冥。啼为尘心洗难尽，特留滴乳注空青。
颂古六十二首 其五十
释清远（宋代）

欲求佛法往南方，老大宗师为举扬。山花满地虽狼藉，一阵风来一阵香。
水调歌头（过鲁港堵X073渡江之地，有感。）
王奕（元代）

长江衣带水，历代鼎彝功。服定衣冠礼乐，聊尔就江东。追忆金戈铁马，保以油幢玉垒，烽燧几秋风。更有当头著，全局倚元戎。

攒万舸，开一棹，散无踪。到了书生死节，蜂蚁愧诸公。上有皇天白日，下有人心青史，未必竟朦胧。停棹抚遗迹，往恨逐冥鸿。
中秋郊送龙节 其二
陈仁锡（明代）

涛沸中秋都似雷，碧天如洗见蓬莱。东方月出来何晏，一朵红云拥节来。
偈七首 其七
释守端（宋代）

丝毫有趣皆能进，毕竟无归若可当。逐日退身行兴尽，忽然得见本爷娘。
挽薛艮斋三首
甄龙友（宋代）

赠别文章妙，分携六见秋。
真书藏相府，循吏说湖州。
不作三公入，同谁八极游。
朔风吹壮泪，应满藕池头。
天心湖阻泊既济书事
王守仁（明代）

挂席下长沙，瞬息百馀里。舟人共扬眉，予独忧其驶。

日暮入沅江，抵石舟果圮。补敝诘朝发，冲风遂龃龉。

暝泊后江湖，萧条旁罾垒。月黑波涛惊，蛟鼍互睥睨。

翼午风益厉，狼狈收断汜。天心数里间，三日但遥指。

甚雨迅雷电，作势殊未已。溟溟云雾中，四望渺涯泪。

篙桨不得施，丁夫尽嗟噫。淋漓念同胞，吾宁忍暴使？

饘粥且倾橐，苦甘吾与尔。众意在必济，粮绝亦均死。

凭陵向高浪，吾亦讵容止。虎怒安可撄？志同稍足倚。

桃令并岸行，试涉湖滨沚。收舵幸无事，风雨亦浸弛。

逡巡缘沚湄，迤逦就风势。新涨翼回湍，倏忽逝如矢。

夜入武阳江，渔村稳堪舣。籴市谋晚炊，且为众人喜。

江醪信漓浊，聊复荡胸滓。济险在需时，徼幸岂常理？

尔辈勿轻生，偶然非可恃。
春二首 其二
韩驹（宋代）

东风著物犹未惊，忽听林间鹎鵊鸣。濑水生波先泛泛，烧痕破鵊渐青青。

农家且喜春耕足，未晓呼儿饭黄犊。谁家跃马来探春，却笑澜翻啼布谷。
怀化驿晚行
王思训（清代）

阴逼千山暝，林深觅路遥。疏镫疑野戍，残雪辨危桥。

驿僻卒多悍，途长仆易骄。夜中搔短发，愧杀霍嫖姚。
醉落魄
侯置（宋代）

梅花似雪。雪花却似梅清绝。小窗低映梅梢月。常记良宵，吹酒共攀折。

如今客里都休说。潇潇洒洒情怀别。夜阑火冷孤灯灭。雪意梅情，分付漆园蝶。
次张举韵题皖山金氏绣野亭
萨都剌（元代）

南冠犹有旧风流，说看舒州处处幽。最喜园林动花竹，不妨城处带林丘。

一樽浊酒青山暮，三径晚香黄菊秋。未识孤高金处士，杖藜应许约同游。
雪复大作六言
范成大（宋代）

初报折篁抢地，旋闻压柳堆桥。
宁教风过掀舞，可惜雨来半销。
春日题相思寺
冯时行（宋代）

系艇依寒渚，扶筇上晚林。
山山春已立，树树雨元深。
扫叶移床坐，穿云买酒斟。
相思思底事，老大更无心。
白云晚望
郑懋纬（明代）

向夕山容敛，清秋入望重。白云飞不尽，高挂涧边松。
次韵程秀才求作其先人埋铭
苏过（宋代）

欲载扬雄老一区，清名不耀力难摹。但知穮蓘勤吾事，要以凶难畀后图。

有子人人壮门户，新诗句句琢珉瑜。夜光明月毋轻付，误认空空叩鄙夫。
凤山钓矶 其二
陈与言（清代）

潮汐回旋绕凤山，临流把钓自安閒。渔矶夜夜歌明月，谁道遗民去不还。
送表兄叶志通
王鏊（明代）

客从远方来，过我陋巷口。十年积相思，举此一杯酒。

少时同嬉戏，今已成皓首。行云游四方，寒郊折衰柳。

中年常送别，不似此分手。昔时泰康公，见舅如见母。

今我复何为，见兄如见舅。
北窗闲咏
陆游（宋代）

阴阴绿树雨余香，半卷疏帘置一床。
得禄仅偿赊酒券，思归新草乞祠章。
古琴百衲弹清散，名帖双钩榻硬黄。
夜出灞亭虽跌宕，也胜归作老冯唐。
寄汪扶晨黄山中 其一
屈大均（明代）

仙人汤沐地，天子翠微都。一片黄云里，芙蓉影有无。

松声摇玉柱，花气出香炉。君爱西峰好，琴歌定自娱。
感松 其三
李光（宋代）

每忆西湖九里松，眼明忽见紫髯翁。隐居庭院多栽种，为爱笙箫递晚风。
寄尹迁介叔 其六
刘跂（宋代）

养志如养力，益峻在益砺。大方略畦畛，小智私才艺。

古来要倔彊，槛折不可曳。何谓薛赣君，小生敢相吏。
送徐圣可十首 其一
王质（宋代）

此州斗大故为悭，金印如之足解颜。他日低头看屈肘，亦思王老住胡湾。
南华利侍者持{上虫下丙}和尚语至疏山请校入
释慧空（宋代）

曹溪大士出现世，谁其侍者道人利。
雷轰电激槌拂间，涓滴无遗水传器。
而今底事难覆藏，盖是火后茎茅长。
未言字字负此老，且要浩浩流诸方。
最初有个譊讹处，遍示知音著何语。
东山有语人未知，请问东湖老居士。
句 其五
曾惇（宋代）

近城殊未发，君与探山宫。
芦苇
王贞白（唐代）

高士想江湖，湖闲庭植芦。清风时有至，绿竹兴何殊。

嫩喜日光薄，疏忧雨点粗。惊蛙跳得过，斗雀袅如无。

未织巴篱护，几抬邛竹扶。惹烟轻弱柳，蘸水漱清蒲。

溉灌情偏重，琴樽赏不孤。穿花思钓叟，吹叶少羌雏。

寒色暮天映，秋声远籁俱。朗吟应有趣，潇洒十馀株。
寄姑苏智肱钱塘文捷二上人
陈舜俞（宋代）

释子纷纷奈汝何，传闻右绕益乖讹。
南山述作那堪毁，西竺师乖果有魔。
群蚁固应随转石，一杯焉可当颓波。
青铜瓦砾皆称鉴，乞与光明岁月磨。
青玉案·绮筵
曾廉（清代）

年来不受绕朝策。拚平地、摧云翮。铭拟燕然谁与勒。

凄凉芦管，云开石折。比似胡笳拍。

绮筵花落消春色。多是江湖倦归客。不独龟年今发白。

杜门自遣，几年闵默。莫问岐王宅。
温汤寺
冯山（宋代）

温汤气如蒸，冷泉寒于冰。并流不相入，汹涌争奔腾。

佛庐焕金碧，法地何时兴。二泉洒其间，回环清且澄。

维舟爱古柏，磴道垂千层。殿堂绝纤埃，潇洒严香灯。

敲栏施鱼食，弄水摇悬藤。一掬洗病眼，再漱袪烦膺。

远访岂惮劳，胜游诚可矜。
自安仁至豫章途中杂兴十九首 其九
赵蕃（宋代）

积潦当涂三尺强，笋舆那得代浮梁。脱靴直厉成孤笑，赤脚踏冰思旧狂。
寄兴教净慈二长老
陈襄（宋代）

老来为郡苦间关，不及江云自往还。
忽忆湖边二禅老，等间骑马入南山。
山家阻雨得晴出郊
刘诜（元代）

山家半月留，坐待雨声住。东风入我檐，领客村南去。

晴光著天壤，生意欲飞舞。野禽拂清涟，杂花满幽树。

回首西冈麦，十里绿如雨。新年今日佳，复足济胜具。

儿时所经过，仿佛犹可睹。穿深过乱峰，意与仙境遇。

白云行洞口，枯木记归路。安知山间人，不讶余何故。
秋夜鄱湖旅泊
吴雯炯（清代）

水声喧枕上，有梦不相亲。披衣坐烟艇，怆然伤心神。

客久情自失，天寒日易昏。风涛高过屋，芦荻长于人。

渔火浦溆暗，榜歌答舟邻。去去彭蠡潴，忽忽扬子津。

太息千里道，飘然一叶身。
浪淘沙（余画墨水仙并题其上）
张炎（宋代）

回首欲婆娑。淡扫修蛾。盈盈不语奈情何。应恨梅兄矾弟远，云隔山阿。

弱水夜寒多。带月曾过。羽衣飞过染余波。白鹤难招归未得，天阔星河。
捉月仙
华岳（宋代）

缆解西风拍岸颠，雁拖秋色上航船。
挂帆未作乘风客，举棹先惊捉月仙。
楚些有渊心石殒，贺狂无井眼花眠。
殷勤为酹一杯酒，断送西江浪拍天。
桃源八景九首 其四 灵鹊枝
吴琏（明代）

挺挺高枝势入云，喳喳灵鹊噪声频。年来喜事知多少，珍重时时报主人。
水调歌头（客有言存心者，未得其序，因赋）
汪莘（宋代）

欲觅存心法，当自尽心求。此心尽处，豁地知性与天侔。行尽武陵溪路，忽见桃源洞口，渔子舍渔舟。输与逃秦侣，绝境几春秋。

举全体，既尽得，要敛收。勿忘勿助之际，玄牝一丝头。君看天高地下，中有鸢飞鱼跃，妙用正周流。可与知者道，莫语俗人休。
多雨偶成
张九成（宋代）

谪居天南陲，终年寡俦侣。
四月山气行，淋漓满城雨。
独坐北窗下，萧然无一语。
睡起复何如，鸡鸣已亭午。
次韵温其雪
刘子翚（宋代）

侵凌腊尾近春前，冻色冥冥不见天。
一洗氛埃终自洁，暗催花柳为谁妍。
单衣窭巷无朝爨，垂箔高门有醉眠。
闻道江头消息好，玉旌瑶帜满楼船。
坐龙池观瀑布泉
蔡沆（宋代）

一上巍峰独枕流，匡山爽气为君收。
泉飞直下三千丈，池喷奔分数百州。
净练银河辉映阁，烟凝碧树吐成楼。
先师巨笔悬岩石，文物风光度几秋。
宫词 其五十九
赵佶（宋代）

左右掷梭伴侣均，玉纤迎接步莲匀。飘飘头上宫花颤，蜂蝶惊飞不著人。
裂帛湖
弘历（清代）

乳窦迸石罅，一泓清可品。方塘汇匪宽，中有长虹饮。

蹀步俯沧浪，縠纹漾淰淰。弄影花正开，讶许天孙锦。
题太平馆
傅知录（宋代）

万物荣枯自有时，梅花非早菊非迟。
时人莫似春蝴蝶，才到花开便满枝。
病足戏呈石末公
刘基（明代）

旻天容我作支离，病疟才除足就羸。
跬步不妨犹似鳖，踔行那得更怜夔。
抱珍献楚何堪再，斫树收庞亦未迟。
塞叟于今知匪祸，周鸡从此免为牺。
和慧山泉
丁宝臣（宋代）

谁识澄渊万古清，潢汙扰扰谩纵横。
出从山底无应极，流落人间自有声。
江汉想能同浩渺，尘沙虽混更分明。
从来旱岁为膏泽，安用茶经浪得名。
山居 常寂光庵
程俱（宋代）

云何常寂光，遍在一切处。元本住庵人，无来亦无去。
山水友别辞 榆酱
王质（宋代）

榆叶瀹可菹，榆皮舂可脯。代豆酿为酱，代面胶为糊。

酱他酱，总莫尚，榆郎榆姑春春旺，林下山间慰所望。
度清霄
张继先（宋代）

二更二点二更深。宫钟声绝夜沈沈。明月满天如写金。同光共影无昏沉。起来间操无弦琴。声高调古惊人心。琴罢独歌还独吟。松风涧水俱知音。
解语花 题陈相之先生近湖山馆小照
沈善宝（清代）

一蒿绿水，四面青山，山水皆韶秀。东风晴昼。苏堤外、十里平湖秀透。

小桃细柳。看西子、芳容依旧。棹烟波、合有高人，艳福频消受。

苏白风流谁复。有参军此日，经纶抱负。平原特绣。

管湖山、预兆他年太守。词传红藕。夸胜迹、应多吟友。

和阳秀、尽倚新声，按拍惭予后。
同诸公寻李方直不遇
包何（唐代）

闻说到扬州，吹箫忆旧游。人来多不见，莫是上迷楼。
雪中解衣赠友人子
傅作楫（清代）

失路王孙卖宝刀，西风滚滚雪如毛。别君万里无相赠，亲解牛绒罩甲袍。
洛下送牛相公出镇淮南
白居易（唐代）

北阙至东京，风光十六程。坐移丞相阁，春入广陵城。

红旆拥双节，白须无一茎。万人开路看，百吏立班迎。

阃外君弥重，尊前我亦荣。何须身自得，将相是门生。
八月十二日夜偕客赏木犀八首
陈造（宋代）

衰怀对客便超然，病骨枝梧胜去年。
未作槌腰摩腹想，尚堪渌蚁翠蛾前。
荒斋昼坐为鸣鸢所聒
宋祁（宋代）

喜钞寒鸱六翮轻，萧条墟落恣飞鸣。
屠邻腐肉知无限，少作扬州饿箭声。
水调歌头 赵可大生日
王千秋（宋代）

披锦泛江客，横槊赋诗人。气吞宇宙，当拥千骑静胡尘。

何事折宇执版，久在泛莲幕府，深觉负平生。踉蹡众人底，欲语复吞声。

庆垂弧，期赐杖，酒深倾。愿君大耐，碧眸丹颊百千龄。

用即经纶天下，不用归谋三径，一笑友渊明。出处两俱得，𩿪鴳亦鹍鹏。
游黄山
释岩隐（宋代）

芒鞋踏遍翠微中，拭目群峰势插空。
石罅迸泉珠跳白，山花落插锦浮红。
一天星澹猿啼晓，万壑云生虎啸风。
药臼丹炉经世远，轩皇曾此驾飞虹。
对月了残经赞 其三
释了惠（宋代）

好念脱空经，不知山月转。将谓了多时，犹有者一卷。
秋雨南堂即事
韩维（宋代）

南堂秋雨清，竹树变愁静。
微寒病体苏，燕坐尘事屏。
高林飒已落，鸣雁去方永。
何以消沉忧，予以在箕颍。
朱德裕以言念君子为韵赋诗见寄次韵答之四首 其四
周孚（宋代）

夺薰以其莸，败素以其紫。古来辟世士，政复门扫轨。

君看草玄翁，肯迩夸毗子。芳兰生深林，如此乃士耳。
嘲归仁绍龟诗
皮日休（唐代）

硬骨残形知几秋，尸骸终是不风流。

顽皮死后钻须遍，都为平生不出头。
义宁产莼菜中秋大熟副以六绝送杨伯子
曾丰（宋代）

蟹肥鲈腯未多夸，橘绿橙黄正自嘉。
左手把莼右持酒，何当共醉木犀花。
半醉吟
邵雍（宋代）

半醉上车儿，车儿稳碾归。
轻风迎面处，翠柳拂头时。
意若兼三事，情如拥九麾。
这般闲富贵，料得没人知。
和石田翁落花诗七首 其一
王建极（明代）

翻红坠素两悠悠，王谢门前古陌头。镇日萦怀惊骤雨，一时和泪逐东流。

莺将春色侵棋局，鱼衬寒香上钓钩。此际有人披绣闼，敛眉无语独含愁。
龙君超邀余过新置山庄庄在翠微中甚幽僻 其一
袁宏道（明代）

扫石移尊去，披云曳杖行。冈峦频转换，郛郭偶生成。

溪尽田家出，山回仄路平。远峰稠叠起，苍翠扑轩楹。
磐石卫看操
钟渤（明代）

乱石盘东海，群山护北衙。军声震华岛，蜃气逼人家。

日出鱼归市，风回雁落沙。茫茫天宇阔，何处问乘槎。
十画农谣一首
孔平仲（宋代）

春雨津浃洽，秋苗香苾芬。京坻看便是，完固促修囷。
鲸川八景·莲塘雨声
家铉翁（宋代）

赢得荷风伴晚凉，夜阑急雨到陂塘。
茅檐似减三分暑，鼻观俄然失却香。
筹笔驿
石延年（宋代）

汉室亏皇象，干坤未即宁。
奸臣与逆子，摇岳复翻溟。
权表分江域，曹袁斗夏垌。
虎奔咸逐逐，龙卧独冥冥。
從众非无术，欺孤乃不经。
惟思恢正道，直起复炎灵。
管乐韬方略，关徐骇观听。
一言俄遻至，三顾已忘形。
南既清蛮土，东期赤魏廷。
出师功自著治国志谁铭。历劫兵如水，
临秦策若瓴。举声将溃虏，
横势欲逾泾。仲达耻巾帼，
辛毗严壁扃。可烦亲细务，
遽见堕长星。战地悲陵谷，
来贤赏德刑。意中流水远，
愁外旧山青。想像音徽在，
侵寻毛骨醒。迟留慕英气，
沉欢抚青萍。
客意
陆游（宋代）

山行曳杖水拏舟，走遍茫茫禹画州。
蝴蝶梦魂常是客，芭蕉身世不禁秋。
早因食少妨高卧，晚忆茶甘作远游。
龙焙一尝端可去，无心更为荔枝留。
偈颂一百四十一首
释师范（宋代）

索寞清凉寺，家风实可怜。
白云迷谷口，黄叶聚阶前。
衲破通身冷，柴生满室烟。
谁知今日事，不异普通年。
夏晚江行
真山民（宋代）

行尽山头路，江空带夕晖。
风蝉声不定，水鸟影同飞。
萧散乌藤杖，轻鬖白荣衣。
试呼垂钓者，分我半苔矶。
沁园春（丁未春补游西湖）
陈著（宋代）

出禁城西，湖光自别，唤醒两瞳。有画桥几处，通人南北，绿堤十里，分水西东。问柳旗亭，簇山梵所，空翠烟飞半淡浓。偏奇处，看笙歌千舫，泛绮罗宫。

从容。莫问城中。是则是繁华九市通。奈一番雨过，沾衣泥黑，三竿日上，扑面尘红。那壁喧嚣，这边清丽，咫尺中间敻不同。休归去，便舣舟荷外，梦月眠风。
答张仲髦
杨弘道（元代）

韩杜遗编在，今谁可主盟。故人相敬爱，健笔过题评。

风铎不成曲，候虫常自鸣。吾诗正如此，未敢受虚名。
和祖择之学士袁州庆丰堂十咏
陈诜（清代）

有象阶前景，无声膝上琴。
何劳今郑卫，视听不关心。
夜梦与数客观画有八副龙湫图持奇客请予作诗
陆游（宋代）

高堂阅画娱嘉宾，巨幅小卷纵横陈。
其间一图最杰作，命意落笔惊倒人。
奇峰峭立插地轴，飞瀑崩泻垂天绅。
寿藤老木幻荒怪，深潭危栈愁鬼神。
忽然白昼起雷电，始觉异物蟠奫沦。
阴云四兴诛老魃，甘澍连夕苏疲民。
岂惟陂泽苗尽立，已活亿万介与鳞。
文章与画共一法，腕力要可回千钧。
锱铢不到便悬隔，用意虽尽终苦辛。
君看此图凡几笔，一一圜劲如秋蓴。
乃知世间有绝艺，天造草昧参经纶。
吾言未竟且复止，剩发幽奥天公嗔。
重阳
赵嘏（唐代）

节逢重九海门外，家在五湖烟水东。

还向秋山觅诗句，伴僧吟对菊花风。
晚归
王安石（宋代）

岸迥重重柳，川低渺渺河。
不愁南浦暗，归伴有姮娥。
秋怀 其二
晏贻琮（清代）

忆昔离家初，招摇正东向。蹉跎遂及兹，五见络纬唱。

别时送我人，近闻半凋丧。想见故山中，累累郁相望。

而我在风尘，焉得长少壮。感此泪如雨，中宵发凄怆。

夜阑新露重，凉月渐东上。虽蹉岁华晚，稍觉天宇旷。

会当理归榜，安能事依傍。浊醪幸可饮，到口君莫放。
上邃翁寿和文济二首 其二
顾璘（明代）

玉烛均调四海春，风云嘉会庆兹晨。朝廷礼乐前无古，台阁文章妙有神。

宝历天长遗大老，金门地迥隐仙人。休怜道貌殊清峻，夙夜常忧白屋贫。
失调名
高晞远（宋代）

梦绕荆溪，蟹肥春瓮满。
读史 其一
于石（宋代）

厥初开辟浩难名，帝降而王绪可寻。百代相因三代礼，七弦何似五弦琴。

时逢否泰有消长，道在乾坤无古今。所以孟轲生战国，欲承三圣正人心。
赠柳校书
王懋忠（清代）

一卷新词记啭莺，重来曲巷共逢迎。挑灯莫唱开元曲，花落江南涕泪横。
书孔伯绍题壁后
李新（宋代）

伯绍壁间遗迹在，雨昏炱蚀逆风吹。
何人借与云岩石，化作人间堕泪碑。
偈颂一百零一首 其四十九
释慧性（宋代）

毗卢师，法身主，纵夺临机些子许。目前分付与阿谁，踢起眉毛急荐取。
因读鲁论赓潘丈韵
陈宓（宋代）

八十年前一笔门，须将旧事与重论。
幸承显考箕裘后，全赖宣尼典籍存。
道统精微传舜禹，性原善恶辨杨孙。
学由践履工夫入，敬义当稽六二坤。
感皇恩（钱参政）
甄良友（宋代）

华表鹤重来，嘉禾合穗。天命真人救斯世。故仙子来佐，中兴之际。这回真是个，风云会。

天水庆源，钱塘潮势。主圣臣贤千岁。半钩月小，一剪梅花香细。太平无事也，休辞醉。
拟咏怀诗 十
庾信（南北朝）

悲歌度燕水。
弭节出阳关。
李陵从此去。
荆卿不复还。
故人形影灭。
音书两俱绝。
遥看塞北云。
悬想关山雪。
游子河梁上。
应将苏武别。
禅人并化主写真求赞
释正觉（宋代）

远山之雪兮发毛衰白，大壑之秋兮眼棱寒碧。
水云肝胆兮佛世之灯，丛林事业兮祖宗之脉。
龙梭锦机，金刀玉尺。
诸尘三昧兮还我自由，二仪万像兮与宅平出。
曹娥
苏泂（宋代）

游子心情岁暮时，画船来往岁欢悲。
夫人祠下寒潮水，自展醪牲读蔡碑。
三月一日
赵蕃（宋代）

粤山深历备辞劳，虽有故人谁赠袍。
归卧茅斋且休歇，竹风山雨两萧骚。
阚峰普济寺
钱希言（明代）

阚公山绕阚公湖，舍宅年犹记赤乌。
寂寂寺门霜叶里，水禽飞上石浮屠。
晨读道书
陆游（宋代）

家贫悔嗜酒，年迈思学道；虽云善补过，见事恨不早。
儒生守章句，忽忽遂将老，岩间得奇书，足以慰华皓。
丹液下注脐，黄云上通脑。
海山行当归，白发何足扫。
过真州谒文丞相祠
袁珽（明代）

丞相祠堂枫叶疏，登临怀古重踟蹰。痛心舟楫淹南海，触目山河尽故墟。

白璧可怜遗道路，黄冠岂是侣樵渔。胡尘竟逐狂风散，仰睹仪容恨已舒。
晓起过权园
王衍梅（清代）

睡觉翻阶鸟雀喧，远拖吟屐过江村。禾收大野全成路，雪霁遥山尽到门。

春蚓怒号茶鼎熟，冻蛟狂裂墨池浑。看他黄叶风如扫，篱畔梅花白几痕。
送项圣与诣太常
杨万里（宋代）

卢溪书院一番新，千里学子来如云。
天教书院名日起，速化先从主人始。
主人主盟为阿谁，楚汉名家今项斯。
胸中五车载书卷，笔端三峡倾冰砚。
鲁秉周礼说一经，有司把烛题秋荐。
鹄袍诣阙柳袍归，来年书院更光辉。
岁晚
陆游（宋代）

扶藤据几久支离，敢料駸駸迫耄期。
面槁自丹天所借，齿摇复住力何施？花前鲸吸犹堪酒，窗底蝉嘶未废诗。
浮世极知谁不死，比君终挍几年迟。
杂诗
王令（宋代）

方春不种兰，终岁无自佩。
良田弗加芟，徒穉亦无岁。
空令雨露恩，日夕被蒿艾。
安坐饥怨天，此理果谁在。
寄道乡居士三首 其二
释德洪（宋代）

抽身世路崎岖处，掣肘功名逼逐人。勿谓老来无伎俩，绝踪迹处解藏身。
修竹有楼名与造物游对秦望山五云门
黄庚（元代）

秦望诸山隐几看，仙居缥缈五云端。
天高地迥三千界，月白风清十二阑。
沧海气侵珠佩湿，明河影逼玉箫寒。
超然身鸿过蒙上，何必蓬莱跨紫鸾。
潇湘夜雨
周紫芝（宋代）

晓色凝暾，霜痕犹浅，九天春意将回。隔年花信，先已到江梅。沈水烟浓如雾，金波满、红袖双垂。仙翁醉，问春何处，春在玉东西。

瑶台。人不老，还从东壁，来步天墀。且细看八砖，花影迟迟。会见朱颜绿鬓，家长近、咫尺天威。君知否，天教雨露，常满岁寒枝。
送友人之上都
法振（唐代）

玉帛征贤楚客稀，猿啼相送武陵归。

湖头望入桃花去，一片春帆带雨飞。
水调歌头（十之四）
夏元鼎（宋代）

真一北方气，玄武产先天。自然感合，蛇儿却把黑龟缠。便是蟾感遇朔，亲见虎龙吞啖，顷刻过昆仑。赤黑达表里，炼就水银铅。

有中无，无中有，雨玄玄。生身来处，逆顺圣凡分。下士闻之大笑，不笑不足为道，难为俗人论。土塞命门了，去住管由君。
颂古十七首 其四
释师观（宋代）

青出于蓝，而青于蓝。坐筹帷幄，锻圣镕凡。
春日题吴兴岘山寺
李龏（金朝）

花草满苕阳，东风隔短墙。洼樽残叶烂，坏塔老藤僵。

鸽暝栖苔殿，僧寒闭竹房。荒阡人哭散，惟觉纸烟香。
暑夕
周紫芝（宋代）

卷箔日巳落，移床月未来。蛙号还作吹，蚊聚竟成雷。

我自羲皇卧，谁分河朔杯。更凭风露夕，小为洗胡埃。
江城梅花引
赵与洽（宋代）

单衾寒引画龙声。雨初晴。月微明。竹外溪边，低见一枝横。澹月明花三四点，尚春浅，早相看、似有情。

夜来袖冷暗香凝。恨半销，酒半醒。靓妆照影，未堪整、雪艳冰清。只恐不禁、愁绝易飘零。待得南楼三弄彻、君试看，比从前、更瘦生。
谢惠竹萌
钱积善（宋代）

新挑笋茁喜登盘，减却南阶竹几竿。已为枯禅参玉版，暂停排日报平安。
括水调歌
林正大（宋代）

听说竹楼好，佳地占黄冈。月波相接，俯临江濑挹山光。急雨檐喧瀑布，密雪瓴敲碎玉，幽阒兴尤长。琴调更虚畅，诗韵转清扬。

公退暇，披鹤氅，戴华阳。手披周易，消磨世虑坐焚香。缥缈烟云竹树，迎送夕阳素月，胜概总难量。欲辨骚人事，沦茗漱清觞。

李白采莲曲：若耶溪旁采莲女，笑隔荷花共人语。日照新妆水底明，风飖香袖空中举。岸上谁家游冶郎，三三五五映垂杨。紫骝嘶入落花去，见此踌躇空断肠。
惜分飞（九日）
袁去华（宋代）

平日悲秋今已老。细看秋光自好。风紧寒生早。漫将短发还吹帽。

寂寞东篱人不到。只有渊明醉倒。一笑留残照。世间万事蝇头小。
谒陆礼部归偶成二首
张镃（宋代）

欲识清狂自在身，关门湖上独经春。
今朝正接黄梅雨，却出冲泥访故人。
秭归郡圃绝句二首
范成大（宋代）

花竹萧骚小圃畦，官居翻似隐沦栖。
巴山四合秋阳满，杜宇黄鹂相对啼。
毛太君挽词
吕陶（宋代）

善庆平生积，康宁忽考终。人间为上寿，闺内有清风。

禄在兰羞彻，恩深綵诰空。惟馀九原泪，洒恨到无穷。
满江红
舒頔（元代）

天也多情，巧幻出、天河寒水。多态度、悠悠扬扬，轻黏窗纸。

万里态无祥瑞应，四方已在饥寒里。把溪山、好处纵模糊，须臾耳。

江海阔，风尘起。狐兔狡，鹰鹯耻。假蛮夷威柄，侵渔而已。

诸老忠良皆柱石，九重仁圣真天子。待明朝、晴霁看青山，清如洗。
细雨
刘敞（宋代）

小雨满前轩，浓阴不时卷。随风气潜润，竟日花微泫。

池光惨澹昏，楼危依微辨。寒添夕景长，坐逼秋容晚。

楚客歌泬寥，吟怀孰云浅。
读雪篷集
潘翥（明代）

人中仪表黄东阿，华词藻辩如悬河。秋波千顷挠不浊，但觉四坐春风和。

早年通籍丝纶阁，诏选儒臣拯民瘼。百里柯亭栖凤鸾，一麾古郓翔雕鹗。

交陈百务情非愆，偶蹶霜蹄众所怜。归来倅领文翁铎，回首伤心叔夜弦。

朝夜开卷披光彩，一似骊珠照沧海。弟子谁为宋玉招，故人独有山公在。

愁来翘首怅东津，海水潺潺海上昏。惟有白云山万叠，百年从此忆清尘。
次韵定国见寄
苏轼（宋代）

还朝如梦中，双阙眩金碧。
复穿鹓鹭行，强寄麋鹿迹。
劳生苦昼短，展转不能夕。
默坐数更鼓，流水夜自逆。
故人为我谋，此志何由毕。
越吟知听否，谁念病庄舄。
（时方请越。
）
颂古二十一首 其二
释居简（宋代）

适我昔所愿，今者已满足。是玉也大奇，只恐不是玉。
问吴叔经病
陈藻（宋代）

向来风月已伤多，谁料中身更被魔。
萱草别非资灌溉，桐音何被不纯和。
人伦自古无娼妓，世态凭渠暂笑歌。
若是此身能解脱，扫除药饵病消磨。
赋女冠还俗
孙惟信（宋代）

叠却霞绡上醮衣，女童髽髻绿杨垂。
重调蛾黛为眉浅，再试弓鞋与步迟。
紫府烟花莺唤醒，仙房云雨鹤通知。
帘低红杏春风暖，清梦应曾见旧师。
剪刀
韦骧（宋代）

一身分二首，一首一铦铓。遇物无微细，交锋即断伤。

剪齐繄汝锐，任用在君详。大抵便柔脆，毋令过所长。
赠林东崖画师
邱云霄（明代）

东崖野人结茅屋，一道清溪数竿竹。山月江云邀上楼，细草幽花迎径躅。

丹青独擅当时名，醉落长毫应有神。淡烟疏树成村晚，花落鸟啼深谷春。

白昼能呼月，六月惨飞雪。手中造化如弄丸，仰空大笑天地拙。

嗟尔名家世所闻，郑虔韦偃皆凡群。平生攻意不攻象，笔阵直破曹将军。
中秋夜寄李溟
薛能（唐代）

满魄断埃氛，牵吟并舍闻。一年唯此夜，到晚愿无云。

待赏从初出，看行过二分。严城亦已闭，悔不预期君。
山家
周南（宋代）

小麦连湖熟，黄梅作弹飞。
穿林青犊过，触柁白鱼肥。
子男输绢急，姑妇插秧归。
枳花茶似雪，留客共湘瓷。
哭魏叔子二首 其二
姜宸英（清代）

苦节谁云不可贞，翠微山共首山清。更无安道能求死，只有韩康解避名。

远愧文章当纻缟，不教官爵累铭旌。临风一恸江天豁，未觉前贤畏后生。
楚江怀节妇吴妹茂松阁 其二
方维仪（明代）

薄命同罹骨肉哀，天涯书信远难来。愁心不似归鸿影，能逐湘江夜月回。
送老兵
郑文康（明代）

剑光如火马如飞，破敌曾随大将车。斗酒彘肩常不饱，胸中磊块尽兵书。
上官昭容书楼歌
吕温（唐代）

汉家婕妤唐昭容，工诗能赋千载同。自言才艺是天真，

不服丈夫胜妇人。歌阑舞罢闲无事，纵恣优游弄文字。

玉楼宝架中天居，缄奇秘异万卷馀。水精编帙绿钿轴，

云母捣纸黄金书。风吹花露清旭时，绮窗高挂红绡帷。

香囊盛烟绣结络，翠羽拂案青琉璃。吟披啸卷终无已，

皎皎渊机破研理。词萦彩翰紫鸾回，思耿寥天碧云起。

碧云起，心悠哉，境深转苦坐自摧。金梯珠履声一断，

瑶阶日夜生青苔。青苔秘空关，曾比群玉山。

神仙杳何许，遗逸满人间。君不见洛阳南市卖书肆，

有人买得研神记。纸上香多蠹不成，昭容题处犹分明，

令人惆怅难为情。
六言
章甫（宋代）

一丘一壑粗足，老圃老农可师。
鸡唱不踰风雨，蛙鸣何择官私。
挽彭制机
方岳（宋代）

场屋峥嵘气，虽平岂易干。
江湖双鬓古，师友一灯寒。
戍柝犹传檄，渔烟自钓竿。
极知书有种，吾道未凋残。
自赞三首 其一
释坚璧（宋代）

三际断，一亘空。转不转，功不功。迢迢物外像，矫矫岩间松。

密密处不堪亲近，荒林里得意相逢。
南歌子
姚述尧（宋代）

雨过云峰净，天高水镜平。望中寸碧远山横。潇洒何郎相对、挹金觥。

朱李沈寒碧，新瓜破玉英。浩然谭笑有余情。醉舞何妨颓玉、倚飞琼。
初晴野步
陆游（宋代）

入市路三叉，缘山港半斜。
疏篱带残雪，幽窦泻湍沙。
好鸟晴相语，芳兰暖欲芽。
病余无脚力，随处憩人家。
寒鸦
荣光世（清代）

雪暗荒郊急阵斜，墨痕点点有归鸦。一天风冷书难草，几度霜侵鬓欲华。

曾否偕乌栖桕树，也应伴鹤守梅花。何时日影昭阳带，消却严寒浴水涯。
采桑子 其三
范贞仪（清代）

盈盈娇女闺中秀，咏絮吟风。玉佩玲珑。绕膝承欢笑语融。

年来佩嫁他乡去，泪雨常濛。凝睇吴峰。此后应从梦里逢。
郢州城西
马定远（宋代）

秋江白水浪花粗，墟落人归鸟自呼。
新月高城三百雉，角声吹彻小单于。
东门行
佚名（两汉）

出东门，不顾归。
来入门，怅欲悲。
盎中无斗米储，还视架上无悬衣。
拔剑东门去，舍中儿母牵衣啼：
“他家但愿富贵，贱妾与君共哺糜。
上用仓浪天故，下当用此黄口儿。今非！”
“咄！行！吾去为迟！白发时下难久居。”
答鉴泉乱后归鉴园
郑孝胥（清代）

入城南向觅龙蟠，尾脊腾空最耐看。桥到复成波尽阔，堂窥赏寂地饶寒。

几时少壮凭回首，一局兴亡付倚阑。苦道名园无俗味，满墙旧句作悲酸。
范令人生日
晁公溯（宋代）

文正垂芳久，风流八叶萧。
名传庆历颂，功冠宝元朝。
人物追三代，仪刑正百僚。
后来登玉筍，故自有霜条。
配德皆乘凤，生贤必珥貂。
赋高梁苑雪，声振浙江潮。
已庆生金社，俄闻梦紫霄。
飚车度弱水，绛节下阳寥。
温润珠无纇，清修玉不雕。
成家自褵结，高节陋琴挑。
灵匹期河汉，仙槎近斗杓。
择夫得温峤，传业继班昭。
比物能吟絮。逢辰解颂椒。
早遵王吉俭，久去少君骄。
绛帐诗书在，朱弦律吕调。
行皆图史应，步节佩环摇。
林下风姿远，闺中礼法饶。
翟衣严象服，彤史嗣英飚。
夙御鱼轩驾，和鸣凤管箫。
清标矜竹润，盛德颂桃夭。
八桂知同秀，三芝等后雕。
他年看洗髓，终不羡云翘。
家君
钱梓林（清代）

此地称繁剧，从来报最难。冲途兼水陆，终日费眠餐。

但恐惭名宦，何心博美官。嘉言殊可绎，民活一分宽。
苏幕遮
赵我佩（清代）

篆烟销，灯焰灭。帘捲西风，吹作漫天雪。梦里云山千万叠。

便不漫思，也化双飞蝶。

漏声残，谯楼歇。一霎漫逢，一霎轻离别。悟到空空如水月。

纸帐梅花，依旧音尘绝。
渔家傲
欧阳修（宋代）

为爱莲房都一柄。双苞双蕊双红影。雨势断来风色定。秋水静。仙郎彩女临鸾镜。

妾有容华君不省。花无恩爱犹相并。花却有情人薄幸。心耿耿。因花又染相思病。
次正仲访山中留别韵
舒岳祥（宋代）

及此真知老，吾初不谓然。
相期无别事，不朽要千年。
过我论新句，留君订旧篇。
胡为趋归骑，忙似趁潮船。
冬暖海棠盛开三绝
刘克庄（宋代）

当年手种满可阳，人树而今各老苍。
谁向棠阴遗老说，潘郎不是旧潘郎。
五无吟六首 其五
唐朝（元代）

云在空中变态奇，风来江上浪漪漪。何如风定云开后，秋水长天一色时。
湘口送友人
李频（唐代）

中流欲暮见湘烟，苇岸无穷接楚田。
去雁远冲云梦雪，离人独上洞庭船。
风波尽日依山转，星汉通霄向水连。(连 一作：悬)
零落梅花过残腊，故园归醉及新年。
次韵士良子毅登雷破岩刘大王庙唱酬
张以宁（明代）

纸挂高枝湿瞑烟，乞灵多是往来船。
雷轰古石犹遗迹，雨湿荒祠不记年。
护羽翠禽低隐竹，摇花白苇远粘天。
封侯万里吾今老，早办扁舟别计然。
金缕曲 湘社集既镌，乃以业稿瘗于蜕园西隅，碣曰诗冢。以词二阕媵之，并柬诸子同作 其一
程颂万（清代）

廿六年间语。谩凭伊、诗来累我，驱之不去。楚畹春蕤湘客泪，洒作满江愁雾。

看白日、鱼龙掀舞。怕是人间无住着，好寻他、一片西园土。

聊荷锸，且埋汝。

湘州灵气能千古。数当时、帘栊十二，酒徒三五。湖海元龙争自喜，莫诧韩穷相遇。

任词魄、沉埋花坞。浩劫红心春烧冷，有白虹、绕遍楼阴树。

天莫问，恐相妒。
星岩二十景 其一 石室龙床
刘克治（明代）

五花之树此留踪，刘累何年御玉龙。试问骊珠谁已得，云来云去水淙淙。
书雨
孙嵩（宋代）

阴谷幽林热似焚，阿香鸣鼓骤殷殷。
天公作雨须臾事，用得东山一片云。
使东川。骆口驿二首
元稹（唐代）

邮亭壁上数行字，崔李题名王白诗。

尽日无人共言语，不离墙白至行时。

二星徼外通蛮服，五夜灯前草御文。

我到东川恰相半，向南看月北看云。
归途次韵
黄彦平（宋代）

剩水残山明竹屋，暖风晴日倩桃花。
轻罗小扇亲曾见，花外青帘是酒家。
读刘蕡策
陆游（宋代）

志士仁人气薄云，唐家惟有一刘蕡。
看渠放逐蛇龙手，那肯驱蝇与拍蚊。
画树后呈濬师
刘商（唐代）

翔凤边风十月寒，苍山古木更摧残。

为君壁上画松柏，劲雪严霜君试看。
春晚郊行
卫宗武（宋代）

盎若阳和气，融融满太空。
水涵春屿碧，林镂夕阳红。
过尽桃花雨，吹来杨柳风。
韶光晚尤媚，游兴浩难穷。
昌甫寄苦锥次韵
韩淲（宋代）

回味有苦益，充肠宜苦锥。其实虽地出，其雅则天资。

因思夏畦发，又见霜林吹。赖彼庶可食，此外何所为。

膻芗易爽口，鼎豆徒解颐。朝市安能羡，山林端足师。

悠然自公咏，殷勤还我贻。咀嚼岂不乐，吟哦信非痴。
芗林五十咏·菊坡
杨万里（宋代）

西风破幽馥，东篱散清好。
渊明不可作，解后芗林老。
和答陆华父
孙应时（宋代）

雒都有佳人，高卧雪塞户。
千载尚可期，一寒那足顾。
功名诚傥来，贫贱有难去。
食竹岂非凤，食虫岂非鸡。
艰虞世不识，羔豚日刳刲。
且须拊掌共一笑，坐上鸱夷能滑稽。
入百丈涧见桃花晚开
刘长卿（唐代）

百丈深涧里，过时花欲妍。应缘地势下，遂使春风偏。
呈陈总领五首
刘过（宋代）

商蚷驰河河可凭，精卫填海海可平。
物情大忌不量力，立志亦复加专精。
忆昨痛器丽正门，白袍墨帽如游魂。
中书堂留草茅疏，不赐诛戮光宗恩。
暮年志气耻雕丧，广长阳中吊名将。
愿持上方三雨铁，细剖赤心告今上。
师师令 谢茉莉
曹亮武（清代）

夜香烧未。卸云鬓重理。兰汤浴罢趁微凉，渐摘到，琼葩仙蕊。

钿罢忽凭青鸟使。递殢人芳意。

是花不比春花腻。却天然妍丽。冰肌玉骨最堪怜，销尽了、晚来炎气。

好似江妃初解佩。伴沉思浓睡。
瑞鹤仙（寿）
张元干（宋代）

倚格天峻阁。舞庭槐阴转，盆榴红烁。香风泛帘幕。拥霞裾琼珮，真珠璎珞。华阳庆渥。诞兰房、流芳秀萼。有赤绳系足，从来相门，自然媒妁。

游戏人间荣贵，道要元微，水源清浊。长生大药。彩鸾韵，凤箫鹤。对木公金母，子孙三世，妇姑为寿满酌。看千龄，举家飞升，玉京更乐。
阎立本职贡图
苏轼（宋代）

贞观之德来万邦，浩如沧海吞河江，音容伧狞服奇庞。
横绝岭海逾涛泷，珍禽瑰产争牵扛，名王解辫却盖幢。
粉本遗墨开明窗，我喟而作心未降，魏征封伦恨不双。
送李学山一首
金朝觐（清代）

秋色櫹椮动客情，一窗晴日数归程。相知千里何寥落，从事天涯弟与兄。
燕山亭·河汉风情
曾觌（宋代）

河汉风情，庭户夜凉，皓月澄秋时候。冰鉴乍开，跨海飞来，光掩满天星斗。四卷珠帘，渐移影、宝阶鸳甃。还又。看岁岁婵娟，向人依旧。朱邸高宴簪缨，正歌吹瑶台，舞翻宫袖。银管竞酬，棣萼相辉，风流古来谁有。玉笛横空，更听彻、裳霓三奏。难偶。拚醉倒、参横晓漏。
千秋岁 其二 寿费民悦母孺人
夏言（明代）

南山秋老。黄菊都开了。节近重阳天气好。金尊浮绿蚁，玉鼎熏阳脑。

蟠桃熟，西池王母来青鸟。

丹桂两枝芳，兰茁灵芽早。称家儿，真国宝。共羡太夫人，福履人间少。

宴蓬莱，海山日上扶桑晓。
秋夜同梁巨川卢俊斯过宿潘子登寓斋早起别去与巨川登锦岩次子登韵
陈恭尹（清代）

步屧闲阶月满堂，幽浮香茗对幽篁。人过中岁衰难寐，酒到深幽醒亦狂。

竹榻梦回馀旧泪，絺衣朝起趁新凉。不堪共上高岩望，江水迢迢似恨长。
谢赵庐州送淮白 其二
王遂（宋代）

淮泗曾经禹决馀，斯民无复惧为鱼。鱼枯却识江南岸，应有临渊羡不如。
夜行至平羌憩大悲院
陆游（宋代）

忆昨游天台，夜投石桥宿。
水声乱人语，炬火散山谷。
穿林有惊鹘，截道多奔鹿。
今夕复何夕，此境忽在目。
苍茫陂十里，清浅溪数曲。
微霜结裘茸，落叶拂帽屋。
下马憩村寺，颓然睡清熟。
觉来窗已白，残灯犹煜煜。
六月将晦，夜出凝归门
杨万里（宋代）

暑里街头可久停，今宵无月也宵征。
一天星点明归路，十里荷宵送出城。
山轿声声柔橹紧，葛衣眼眼野风清。
五更月出还家了，不早相期作伴行。
无淮和尚禅者请赞仍侍立赞
释智遇（宋代）

移圆就方则辛，抑方为圆则苦。
衲鉴不相入，是无淮门户。
五峰峨峨兮等观，万象拨拨兮谁睹。
霜降水落，子归就父。
句
陶弼（宋代）

道近可怜驽马骏，时平不见布衣雄。
题严陵钓台
史浩（宋代）

功名于道九牛毛，无怪先生抵死逃。漠漠桐江千古后，云台何似钓台高。
齐安郡晚秋
杜牧（唐代）

柳岸风来影渐疏，使君家似野人居。
云容水态还堪赏，啸志歌怀亦自如。
雨暗残灯棋散后，酒醒孤枕雁来初。
可怜赤壁争雄渡，唯有蓑翁坐钓鱼。
与江朝宗丁彦功饮酒梅花下二首 其二
吴芾（宋代）

一笑未易得，今朝岂偶然。故园方自适，我辈更相便。

好月好花夜，不寒不暖天。莫辞拚一醉，为我棹觥船。
金缕曲 壬戍暮春送湘芷大弟玉田读书
李佩金（清代）

追忆儿时事。在书窗、同心砚席，十三年纪。读瘦红釭莲漏涩，月坠凉烟似水。

只馀得、而今憔悴。潦草诗词终是累，总无端、历尽悲和喜。

歌芍药，将离矣。

残香支梦萦愁细。话连宵、虽然小别，也多离味。飞羽年华须自惜，莫把光阴轻弃。

更一语、叮咛须记。亲为春风频失意，博庭欢、望尔成名慰。

止不住，盈盈泪。
寄生草·漫揾英雄泪
邱圆（清代）

漫揾英雄泪，
相离处士家。
谢慈悲，
剃度在莲台下。
没缘法，
转眼分离乍。
赤条条，来去无牵挂。
那里讨，
烟蓑雨笠卷单行？
一任俺芒鞋破钵随缘化！
舟上晚望庾楼
董嗣杲（宋代）

每依小港泊，地名莫能审。
才逢江面宽，岂顾风色凛。
眺空强禁寒，破浪可痛饮。
醉极忍冻眠，涛声拍孤枕。
烛下和雪折满
杨万里（宋代）

满兄冲雪来相见，雪片满须仍满面。
一生满瘦今却肥，是雪是满浑不辨。
唤来灯下细看渠，不知真个有雪无？
只见玉颜流汗珠，汗珠满面滴到须。
题严子陵钓台
朱彦（宋代）

泊舟钓台侧，敬谒严子陵。碧山如佩环，水作锵然声。

定知千载后，尚复有遗灵。长啸明月下，缅怀今古情。

世利浊于酒，末俗遭尘冥。毫发不一直，戈矛岂相争。

先生得高蹈，万钧独可轻。持钓偶自适，潜鱼不吞醒。

清风在人耳，凛凛见典刑。不如台下水，方可濯尘缨。
候夜行师七唱 其四
陈元光（唐代）

戍楼西北望皇家，夏永南征岭海赊。殿阁凉生梅浦雨，葵柳红映锦江霞。

侮凌烽火心如水，变幻风云眼未花。犀照湖花消魍{鬼象}，龙呈剑气射虚邪。

赤鸟黑马流红汗，绿柳金莺冒翠华。淬砺戈矛寻石上，沉浮瓜李戏江涯。

蕙兰纫佩生香满，荷芰缝衫御暑嘉。较斧开林驱虎豹，施罟截港捕鱼虾。

火田畬种无耕犊，阴隙戎潜起宿鸦。夜析重门防暴客，三更三点尚排衙。
句
释惠崇（宋代）

归禽动疏竹，落果响寒塘。
齐天乐·吴山望隔江霁雪
厉鹗（清代）

瘦筇如唤登临去，江平雪晴风小。湿粉楼台，酽寒城阙，不见春红吹到。徽茫越峤，但半沍云根，半销沙草。为问鸥边，而今可有晋时棹？
清愁几番自遣，故人稀笑语，相忆多少！寂寂寥寥，朝朝暮暮，吟得梅花俱恼。将花插帽，向第一峰头，倚空长啸。忽展斜阳，玉龙天际绕。
千尺雪
阮葵生（清代）

入门千竿万竿竹，森森萧萧戛寒玉。下有清流澄以深，坐令六寒忘炎熇。

粉兰一带绕溪边，翠草千丛绣山足。亭台四面无正向，高下总随山势曲。

鸣泉万派落峰顶，波波折折漾文縠。接筒分引注满池，池前一片波光渌。

我过曲径走禅房，拄杖山头穷远目。凉风飕飕吹我衫，秋林万树如新沐。

遥闻天际落涛声，虬松万丈攒苍绿。有时天香云外飘，悠悠鼻观接芳馥。

胜地岂独奔湍奇，移步皆堪作画读。溪山信美非吾乡，登临那得蘧庐宿。

徒令游兴成句留，何日一茅来卜筑。
春晚戏题
姜特立（宋代）

岁月飞腾不可回，红颜去尽老相催。
自怜皱面无光彩，赖得春负为熨开。
中丞温伯杂端持正约同饯夷仲不克某独出城重阳后一日
彭汝砺（宋代）

宛转平林十里开，天晴更喜少风埃。桃花笑摘篱边菊，竹叶惭无马上杯。

更欲看君横奋迅，不应如我久低徊。闾阎蛰蛰忧昏垫，侧耳乘骢御史来。
寄晁应之二首
张耒（宋代）

瑜珥瑶环豁眼明，碧梧翠竹照人清。
同车汲黯今难忮，挟弹潘郎旧有名。
自是风流袭家世，行看谈笑取公卿。
尘埃落魄谁如我，一事无成白发生。
梅花四首
袁燮（宋代）

百卉芳菲二月时，先春梅萼著疎枝。
只缘姑射风姿别，不怕寒威损玉肌。
赞护教
释印肃（宋代）

困权反正，办道玉泉。
无相无空，义足先天。
宫词
佚名（唐代）

花萼楼前春正浓，濛濛柳絮舞晴空。

金钱掷罢娇无力，笑倚栏干屈曲中。
青玉案·碧空暗淡同云绕
陈瓘（宋代）

碧空暗淡同云绕。渐枕上、风声峭。明透纱窗天欲晓。珠帘才卷，美人惊报，一夜青山老。使君留客金尊倒。正千里琼瑶未经扫。欺压梅花春信早。十分农事，满城和气，管取明年好。
盘洲杂韵上 鹅池
洪适（宋代）

路转左画方，水来斜中矩。不解写黄庭，倚筇看白羽。
春暮
陈宓（宋代）

春暮见花空有恨，病馀怯酒谩重温。
紫骝踏尽垂杨影，可笑书生独掩门。
六年秋重题白莲
白居易（唐代）

素房含露玉冠鲜，绀叶摇风钿扇圆。本是吴州供进藕，

今为伊扇寄生莲。移根到此三千里，结子经今六七年。

不独池中花故旧，兼乘旧日采花船。
从刘园至澄心寺
刘攽（宋代）

春泥稍已熟，鹳鸣天气新。野竹自有径，空林不值人。

悔将车马来，鸥鸟未可亲。
晚饮
杨万里（宋代）

旋旋哦诗旋旋抄。一尊野蔌更山肴。
春风略不扶人醉，月到梅花最末稍。
夏日集大学士赵公斋中时群从诸孙咸集
胡应麟（明代）

画槛雕楹焕陆离，雪桃冰李坐含卮。天回广厦流云入，地拥长含夕照移。

绕砌兰孙誇奕叶，当筵花萼斗连枝。朝来霖雨商岩足，好奏南薰上赤墀。
次苏守朱新仲舍人留会稽之行韵
曾几（宋代）

公知此老发船时，不作河梁送别诗。
但说江湖留我住，为言岩壑与人期。
凝香燕寝定自好，怀绶稽山无不宜。
早晚欢迎剡溪上，去公亦复意迟迟。
次韵伯元季奕送成父因以见寄五绝句
赵蕃（宋代）

秋之为气已堪悲，那对掺掺旧补衣。
为报君家小儿子，见时苍白莫言非。
题杨修龄先生遗卷
黄公辅（明代）

能于真我觅真悰，因应如环任适从。忧国筹边皆实著，空花泡适总销镕。

德山无复双游屐，手泽犹存半偈宗。知是灵通超起灭，令人千载想高踪。
偈颂一百一十七首
释绍昙（宋代）

九旬禁足。困鱼止泺。
三月安居，钝鸟栖芦。
圆觉伽蓝俱扫迹，释迦弥勒是他奴。
度仙霞关题天雨庵壁
查慎行（清代）

虎啸猿啼万壑哀，北风吹雨过山来。
人从井底盘旋上，天向关门豁达开。
地险昔曾当剧贼，时平谁敢说雄才？
煎茶好领闲僧意，知是芒鞋到几回！
五言过江邻几官舍 其三
沈遘（宋代）

愿见岂辞远，况从吾友行。清谈开愤懑，高咏听铿鍧。

赤日烦暑却，晚风凉气生。归鞍任倾倒，莫惜釂馀觥。
读史 其一
陆锡熊（清代）

百川齐注海东头，使者河堤借箸筹。岂有宣房沈白马，但闻蜀水斗苍牛。

地通鼍窟千寻浪，天入龙门万里流。满眼藋蒿淮泗上，至今遗恨武安侯。
罗山志别
周钟瑄（清代）

从宦无功已自羞，那堪别绪更绸缪。简书祇许三年住，去志难将十日留。

重叠云山当客路，迷离烟树绕新愁。牵衣稚子痴于我，错把周侯作细侯。
绕佛阁 秋日与琴筑、六禾、橘公饮荔湾园亭。六禾约次君特卢楼韵
陈洵（清代）

闹红旧馆，飞鹭乍落，兰棹先杳。蘋上风小。翠澜荡作轻绡弄微照。

暗萤又巧。檐际数点，偏赚星早。寒袖香少。就中宛转莲丝向人抱。

步袜去尘寂，梦冷薰风离苑道。谁见趁凉鸳鸯波语俏。

剩放鸭秋谈，渔钓堪老。所思江渺。但对酒簪花，哦句欹帽。

数流光、燕昏莺晓。
参选铨曹
程公许（宋代）

竽瑟明知缪所操，才疏人不与时遭。
扶犁轻失田家计，敛版来趋吏部曹。
邂逅或名嫌预借，驰驱州县敢辞劳。
忧时空有峥嵘愤，九钥天关守护牢。
玉女潭佳境八首 其八 佛窟
庞嵩（明代）

石窍通玄冥，云是禅僧窟。有时发祥光，影漏西方月。

一叶波心度，菩提手中揭。自能灭相火，渐见离白骨。

却笑红尘隈，有人系缨笏。
安邑王校书居
耿湋（唐代）

秋来池馆清，夜闻宫漏声。迢递玉山迥，泛滟银河倾。

琴上松风至，窗里竹烟生。多君不家食，孰云事岩耕。
瑞岩仰老见和复酬前韵七首
曹勋（宋代）

生死之徒六与七，可救群生可愈疾。
心如秋月碧潭空，深闭岩扉方表悉。
病起
彭汝砺（宋代）

失意忧多病，予今喜少痊。寝兴今泰矣，容质尚苍然。

郁抑丹心塞，纷纭万虑阗。此情无可奈，整顿赖诗篇。
代柬寄当涂大夫王去非
刘宰（宋代）

闻道王明府，仁声已四傅。
催科能不扰，赋入自争先。
理到顽民服，仁渐黠吏悛。
俊良搜士类，疾苦访氓编。
义役颁成制，巫风变昔年。
已闻销珥笔，直欲弛蒲鞭。
未可徒宽治，还疑执德偏。
碧云江外合，爱助正拳拳。
蓬莱阁归醉
陈公辅（宋代）

蓬莱阁上醉归时，犹索芳樽步步随。啼鸟似来留翠佩，旁人笑为整花枝。

腰间半亸黄金印，头上斜攲白接䍦。拍手向他宾从道，使君未老莫扶持。
春日怀金陵旧游六首 其三 莫愁湖
王懋明（明代）

去年修禊日，曾往莫愁湖。心醉欢娱地，春随歌咏徒。

风花香不断，烟柳弱难扶。一别无由到，空悲岁月徂。
竹岩道间
赵蕃（宋代）

前山后山异夷险，昨日今日分炎凉。
人间万事只如此，那似一杯真意长。
绝句
庞谦孺（宋代）

小雨收溪北，微云没舍西。
地暄鹦鹉斗，日暖鹧鸪啼。
题陈毓瑞诗四首 其二
王旋吉（清代）

解组归来暑复寒，欣逢今岁杖乡安。最难绚烂能平淡，忘却当年作宰官。
初秋梦故山觉而有作四首 其一
陆游（宋代）

陂水白茫茫，草烟湿霏霏。牧童一声笛，落日无馀晖。

遥山已渐一，村巷亚竹扉。老翁延我入，苦谢柿栗微。

幸逢岁有秋，一醉君勿违。念此动中怀，命驾吾将归。
题洒仙子五云双舄图 其二
张萱（明代）

浮云何事莽争徂，白日于今不可呼。共说寒鸦能带色，应怜天外有双凫。
奉和圣制送来济应制
许敬宗（唐代）

万乘腾镳警岐路，百壶供帐饯离宫。御沟分水声难绝，

广宴当歌曲易终。兴言共伤千里道，俯迹聊示五情同。

良哉既深留帝念，沃化方有赞天聪。
家园即事十三首
郑清之（宋代）

千岩万壑自秋春，静处观山能几人。
叠得假山人竞看，世间宜假不宜真。
别有所赠 其二
孙原湘（清代）

枇杷花里小门关，金鸭香消玉柱间。才是卸头鸳枕畔，无聊拥背话虞山。
题新居
韩淲（宋代）

泉石堂前四十秋，青山横北水西流。萧萧木叶下高树，寂寂河梁浮小舟。

喜有诗人寻胜迹，可无閒客共清游。翛然更占南屏曲，应待我来盟白鸥。
奉和圣制天长节赐宰臣歌应制
王维（唐代）

太阳升兮照万方，开阊阖兮临玉堂，俨冕旒兮垂衣裳。

金天净兮丽三光，彤庭曙兮延八荒。德合天兮礼神遍，

灵芝生兮庆云见。唐尧后兮稷契臣，匝宇宙兮华胥人。

尽九服兮皆四邻，乾降瑞兮坤降珍。
次韵李萧远送叶少协赴官陈州
赵鼎臣（宋代）

簿领动移日，尘埃纷满城。空令牛马走，坐见鄙吝生。

文章虽小技，不激安能鸣。邂逅得之子，接语意已惊。

谈锋苦豪放，心地实坦平。凛如君北斗，嘒然吾小星。

忽闻补吏去，曾不与我评。长啸登扁舟，心远气甚英。

先师仲尼父，昔尝泥此行。寄声陈父老，君盖何当倾。

须知此客佳，馆谷幸少宏。富贵亦土苴，名声忌峥嵘。

请谢郭子横，去矣勿觥觥。
过小孤
鲁铎（明代）

算驿常年定，征帆隔月开。宁知大寒后，才过小孤来。

五两占风变，三阳拥岁回。江山倘延我，更为一持杯。
舟中杂纪 其七
王冕（元代）

九日今朝是，凄凄多朔风。
黄叶浑未落，乌柏最先红。
对景情何已，怀人梦不通。
稻粱今岁薄，无奈北征鸿。
都门别意送陈都宪从子佶省都宪毕归吴
韩雍（明代）

鸟啼花发媚皇州，袖拂东风去莫留。客计不知归路倦，乡心应念倚闾愁。

百年门第天伦重，万卷诗书世德修。闻道严君思仲父，看云白昼卧江头。
自灵岩登天平山次柳道传韵
钱良右（元代）

茫茫勾吴墟，旷远似淮甸。遇胜有山林，栖禅遗古院。

其教本空寂，身世等飞电。是间多开士，名列方外传。

奉先反见托，图以安吾竁。衣冠高平后，选席慎所荐。

坐令一山灵，示现瞿昙面。白云深复深，香火同致奠。

兼乃突众峰，百年足游衍。到山每恨迟，出山岂无恋。

肩舆惯崎岖，未让逆流牵。石秀境益奇，峰回路频转。

绿阴清旦繁，香草发幽茜。心赏胜花时，谁夸众色绚。

盘纡上灵岩，午供出僧面。肯为口腹留，颇慰仆夫倦。

昔是歌舞场，歈音想清啭。只今钟梵居，放怀得往践。

参差丹碧丽，结构衣绝巘。阴崖露未晞，风叶洒微泫。

汲井讶高原，歇思当三咽。弱冠曾此来，知复几霜霰。

苔碑难尽读，髣髴经再眄。行乐信及时，坐成避鸿燕。

西日轮未侧，尚虑云物变。下坡仍相逐，健武觉尔便。

俄然涵空胜，掩冉不可见。兀兀渎上归，怅望云中殿。

飞翮亦已还，瞥眼急于箭。登舟舍山乘，凉飔袭葵扇。

固知生已浮，来者政如禅。方是即已非，偶言遂成谚。

酒徒人所厌，诗豪还类狷。兹会近殊无，座有儒林卞。
句 其二
崔鶠（宋代）

遥知金刹近，林表飏幡尾。
辞周益公
刘过（宋代）

一曲归欤浩浩歌，世间无地不风婆。
人从贫贱识者少，事向艰难省处多。
紫塞将军秋佩印，玉掌学士夜鸣珂。
太平宰相不收拾，老死山林无奈何。
酬裴十四（得晏字）
皇甫冉（唐代）

淮海各联翩，三年方一见。素心终不易，玄发何须变。

旧国想平陵，春山满阳羡。邻鸡莫遽唱，共惜良夜晏。
春雨 其二
谭宗浚（清代）

落红门巷记阑珊，日日阴晴称意难。润气微知炊灶湿，繁声翻当钓篷看。

江乡春草思游子，镫影檐花称冷官。愁绝天涯多旧雨，可能车马似长安。
奉和内翰太中残春口占二首 其一
吕南公（宋代）

久次萧条郡，高情奈乐何。莺花三月促，风雨一春多。

野寺携筇到，幽溪饮禊过。四郊田水暖，驻节问新禾。
题庐山白莲社十八贤图
方回（元代）

六老臞儒十二僧，柴桑醉士肯为朋。
葫芦自与葫芦缠，更要閒人缠葛藤。
谒方正学祠遂至寿池山房 其二
潘德舆（清代）

含泪高歌授命辞，下山草木有余悲。复登杰阁一凭眺，谁似长江无尽时。

万壑秋声尽萧瑟，孤峰日色未迷离。长干贼别销魂地，独有兹游慰我思。
过吴式贤宅
方回（元代）

君家梅最古，举世少人知。
天地无吾党，风霜自北枝。
一痕新月外，数点小春时。
肯为援琴否，浮香更有诗。
偈颂十首
释德光（宋代）

赵州南，石桥北，
观音院里有弥勒。祖师遗下一只履，
直至而今寻不得。
累石作小山凿池引水注之
孙觌（宋代）

移山老翁愚，埋盆小儿嬉。高蹈遗世纷，幽欣可人意。

倚树看蜂衙，挑灯照花睡。乐哉何所忧，俛仰可卒岁。
得储道士书
鲍溶（唐代）

婵娟春尽暮心秋，邻里同年半白头。

为问蓬莱近消息，海波平静好东游。
晨起闻鸡
赵蕃（宋代）

宿雨收茅屋，群鸡叫远村。
病羸深拥褐，厨罄晚开门。
流落何年已，荒凉莫自存。
束书徒负载，饥至不堪论。
恭读常太翁老先生爱吟草殉节录赋赠四律 其三
罗大奇（清代）

武事文儒备，金川运饷行。忽遭蛮劫夺，那让寇纵横。

壮志挥长剑，丹心报大清。生祠溪水畔，千载著芳声。
初秋
孟浩然（唐代）

不觉初秋夜渐长，清风习习重凄凉。
炎炎暑退茅斋静，阶下丛莎有露光。
金竹峰
金君卿（宋代）

重重岩崿插晴空，云际丛开菡萏峰。
疑是葛仙归洞府，移将江上九芙蓉。
秋怀十首
陈师道（宋代）

采薪墟墓间，行歌当归耕。
向来轻薄子，怀谖以为荣。
喘喘辕下犊，力尽官泥深。
壮哉八百里，一割探其心。
王倅生辰
郑刚中（宋代）

日驭驾轮入东尾，望后黑月将浃旬。
惟时十月二十四，积庆高门生异人。
霏霏霜华翦寒梢，天地严肃无妖氛，
秘藏和气付贤者，粹然不受世俗法。
观其玉润得嘉耦，义之正恐为前身。
自从平步官职场，事业磊落难具陈。
东阳古郡号富壤，寇火之后风俗贫。
征财榷利日扰扰，藉公得与人为春。
坐令七邑再生育，此德重大无比伦。
吾闻造物甚昭爽，报以公寿当如椿。
我公骨相已奇艾，道气日日生精神。
他时雍容入廊庙，端以黄发为甫申。
题舆虽此暂留滞，随分亦可酬佳辰。
庭前香雾欲云起，可无一醉欢邦民。
和陶学长雪诗
虞俦（宋代）

寒侵病骨笑支离，炉拨通红小放围。
风运六花侵几席，云移万杵碎琼玑。
从渠穷巷回车辙，休羡朱门点舞衣。
造物想怜为学苦，分光先许到书帷。
城南
王月窗（宋代）

早出城南路，江山总着题。
林高楼似缩，岸远树疑低。
鸜鹆噪乔木，桔槔鸣小畦。
邮亭聊一憩，沽酒夕阳西。
晋江左宗庙歌十一首 其九 歌孝宗穆皇帝
曹毗（魏晋）

孝宗夙哲，休音允臧。如彼晨离，曜景扶桑。垂训华幄，流润八荒。

幽赞玄妙，爰该典章。西平僣蜀，北静旧疆。高猷远畅，朝有遗芳。
三年别
白居易（唐代）

悠悠一别已三年，相望相思明月天。

肠断青天望明月，别来三十六回圆。
春词二十首 其十二
李纲（宋代）

谁使鸣禽自在啼，感春端似惜芳时。一枝暂寄休饶舌，静处须防挟弹儿。
秋日
王安石（宋代）

莫言草木未知秋，今日风云已自愁。
独傍黄尘骑一马，行看萧索听飕飕。
三江亭观雪
范成大（宋代）

阴山阳朔雪中回，行到天西玉作堆。
乘兴却游东海上，白银宫阙认蓬莱。
散余霞
易顺鼎（清代）

十年受尽才名累。枉落霞秋水。今夜愁抱云和，吊潇湘帝子。

无端月明翠被。念鄂君千里。过燕又写相思，满湖天人字。
王广渊郎中挽词
强至（宋代）

一门新茹痛，八座近云亡。
祸故近贤者，风流失望郎。
葬帷笼淡月，挽铎诉清霜。
祖烈系谁绍，三槐老北堂。
蓦山溪
仲殊（宋代）

黄金线软，玉露生轻润。青头破初芽，拂烟痕、一枝犹嫩。东风著意，不放舞间□，春渐暖，柔无力，依依怨和□。旗亭带晚，又是清明近。惹尽别离愁，约啼莺、深深与问。灞陵伤感，那更入阳关，扳折处，我无心，行人自多恨。
闲居（二首）
南元善（明代）

落落新榆宅，深深细柳村。
出门逢鸟雀，归院见鸡豚。
和魏桐城题三瀑泉赠汤洞卿 其一
王之道（宋代）

奔霆响空山，飞连挂绝壁。毛发忽森竖，精神共英特。

平生丘壑姿，至此意颇适。何必游九华，龙眠自尤物。
和蒲左丞有美座上观雪二首
陈师道（宋代）

破晓初惊失旧山，瑶台化出坐中寒。
江心冻合愁蛟蜃，匣里冰生吼镆千。
门闭洛阳人迹绝，指穿东郭履痕乾。
凤池不比梁园客，咳唾珠玑落玉盘。
送毛得一秀才归淮上
穆修（宋代）

江天梅雨画萧萧，送别愁吟白紵谣。
处士才高融未薦，骚人魂断玉方招。
自伤枥骥心千里，空羡冥鹏志九过。
酒罢征鞍迢递去，不堪回首木兰桡。
君归迢递淮西路，我客萧条秋浦城。
恻恻相看复恻恻，行行送别重行行。
途中猿鸟哀声断，马上云山远碧横。
富贵穷通俱未决，直倾樽酒沃离情。
丁酉岁五月二十四日除江西参政八月到任
祁顺（明代）

少年读书不出户，壮岁登庸践郎署。幸膺宠擢出薇垣，玉殿前郎拜天语。

秋初买船经漷水，秋半遥临豫章路。解缆湖边信便风，驱车境内逢甘雨。

此邦从来称巨镇，雄跨西山压南浦。诸州民物最繁盛，况有诗书比邹鲁。

微才赞政遭太平，太仓饱食知何补。惟宣德泽安吾民，永保忠贞答明主。
锦湖新亭告成宸翰大书水村二字以落之二诗辄
刘克庄（宋代）

暂辞玉笋眷犹浓，朝野皆知不世逢。
贺老曾求湖一曲，希夷亦乞华三峰。
凤衔奎墨飞华扁，虎拜觚棱折御封。
帝以此翁深易学，除官壹似郑司农。
暮宿驿舍
彭汝砺（宋代）

别袂风轻动，离装雨薄沾。断霞孤鹜落，新月一眉纤。

鸟羽栖幽径，蛩声满画帘。稍赢诗思健，还觉旅魂添。
断桥
释了惠（宋代）

头枕溪西尾搭东，东西只尺不相通。
跳不过处水千里，进得步时山万重。
夔门
魏裔鲁（清代）

峡连数百里，日月隐重峦。彩鹢狎惊浪，轻帆下急滩。

山回神女庙，水绕武侯坛。形胜今犹在，伤心望永安。
题常乐寺五云堂
韦谦（宋代）

吾匠慕先哲，至理皆融通。
一法果有至，五云凝在空。
讲香侵棐几，夜月锁帘栊。
弋者何须预，冥冥出塞鸿。
留别谭太玄诸昆仲
王弘诲（明代）

金吾胜赏几经过，文采风流意若何。家有新声传乐谱，人操彩笔当雕戈。

三千珠履迎仙客，十二瑶环学翠娥。霓羽差池翻燕子，云璈宛转调莺歌。

兰阶香蔼浮银蜡，梅坞春深寂玉珂。璀璨珠旒垂月丽，飘飖绣带舞风和。

六街霞绕欢犹聚，五漏声残醉尽酡。乡里祇今羡韦杜，华阳宁用说高轲。

最怜唱罢骊驹后，从此花前忆绮罗。
柳枝词七首 其二
张咏（宋代）

青连远戍和烟重，静映疏栊窣缕轻。游子不归春梦断，南轩一树有啼莺。
入弇州园北抵小祗林西抵知津桥而止
王世贞（明代）

维东有萧寺，澄潭面若镜。步武稍逶迤，林香发幽兴。

荼蘼组春玩，橘柚文秋饤。祗林未易攀，仙源或堪侦。

胎禽引圆吭，万树窍相应。游履自麇集，毋劳开蒋径。
天柱岩
梁景先（明代）

维石岩岩耸太空，擎天柱在粤之东。高于衡岳三千丈，秀出罗浮四百峰。

山戴金鳌环碧渚，泉流玉蝀绕珠宫。巨灵此峙原深意，欲镇炎荒壮九重。
金陵杂兴二百首
苏泂（宋代）

去年夜半草军书，今岁平安一事无。
且愿吾皇千万寿，早教车马会东都。
次韵乐先生吴中见寄八首其
范成大（宋代）

几多蝼蚁与王侯，往古来今共一丘。
遮莫功名掀宇宙，百年两角寄蜗牛。
灵源清禅师赞五首 其四
释德洪（宋代）

风度凝远，杳然靖深。如春在花，如意在琴。虽甚昭著，莫可追寻。

蹶起临济，如磁石针。